ОБРАЗЛОЖЕЊЕ

**I. Уставни основ за доношење закона**

Уставни основ за доношење предложеног закона садржан је у одредбама члана 97. тач. 16. и 17. Устава Републике Србије, којима је утврђено да Република Србија уређује и обезбеђује организацију, надлежност и рад републичких органа и друге односе од интереса за Републику Србију, у складу са Уставом.

**II. Разлози за доношење закона**

[Актом о промени Устава Републике Србије](http://www.pravno-informacioni-sistem.rs/SlGlasnikPortal/prilozi/Odluka16_22.html&doctype=reg&abc=cba&eli=true&eliActId=433539&regactid=433539) измењена су уставна решења која се односе на област правосуђа.

Тако је сада према члану 143. став 2. Устава Републике Србије највиши суд у Републици Србији ‒ Врховни суд (према ранијим уставним решењима ‒ Врховни касациони суд).

Поред тога, сада је државни орган који обезбеђује и јемчи самосталност јавног тужилаштва ‒ Високи савет тужилаштва (према ранијим уставним решењима ‒ Државно веће тужилаца). Наиме, према члану 162. Устава Републике Србије Високи савет тужилаштва је самосталан државни орган који обезбеђује и јемчи самосталност јавног тужилаштва, Врховног јавног тужиоца, главних јавних тужилаца и јавних тужилаца (став 1). Високи савет тужилаштва предлаже Народној скупштини избор и престанак функције Врховног јавног тужиоца, именује вршиоца функције Врховног јавног тужиоца, бира главне јавне тужиоце и јавне тужиоце и одлучује о престанку њихове функције, одлучује о другим питањима положаја Врховног јавног тужиоца, главних јавних тужилаца и јавних тужилаца и врши друге надлежности одређене Уставом и законом (став 2).

Полазећи од измењених уставних решења, Закон о објављивању закона и других прописа и аката потребно је са њима усагласити.

**III. Објашњење основних правних института и појединачних решења**

У чл. 1. и 2. Предлога закона предвиђа се терминолошко усклађивање са Актом о промени Устава Републике Србије у погледу назива државних органа ‒ Врховног суда и Високог савета тужилаштва.

У члану 3. Предлога закона предвиђа се и терминолошко усклађивање са Законом о правобранилаштву.

**IV. Финансијска средства потребна за спровођење закона**

За спровођење овог закона није потребно обезбедити средства у буџету Републике Србије.